
R E F E R A T  D E  A P R O B A R E
privind reglementarea circulației în municipiul Brad, județul Hunedoara prin realizarea a unor treceri pentru pietoni și montarea unor indicatoare rutiere



Siguranţa circulaţiei rutiere pe drumurile publice presupune responsabilităţi majore, atât din partea Poliţiei Rutiere, cât şi din partea administratorului drumului public, aşa cum rezultă din prevederile Secţiunilor a III-a şi a IV-a şi ale art. 59 din O.G. nr. 43/1997 privind regimul drumurilor, republicată, precum şi ale art. 5 din Codul Rutier.
Dezvoltarea urbanistică a municipiului Brad are implicații majore în domeniul sistematizării rutiere, ceea ce impune identificarea unor soluții care să conducă la fluidizarea traficului, creșterea siguranței rutiere, dar și satisfacerea nevoilor cetățenilor din municipiu raportate la implicarea administrației publice locale în rezolvarea problemelor comunității.
Întrucât pe strada Liceului se află două unități de învățământ, traficul rutier și pietonal în această zonă este intens. 
În scopul eliminării riscului producerii de accidente rutiere, consider oportună reglemntarea circulației în zonă prin amplasarea unor treceri de pietoni de-a lungul străzii Liceului, astfel cum reiese din planul de situație.
În acest sens, vor fi prevăzute marcaje rutiere pe orizontală și verticală, conform SR 1848. 
Marcajele orizontale, conform SR 1848-7/2004, se vor realiza cu vopsea ecologică bicomponentă care asigură vizibilitatea în condiții de ploaie și ceață, atât pe timp de zi cât și pe timp de noapte. În total vor fi marcate 8 treceri pentru pietoni.
Pentru semnalizarea rutieră verticală sunt prevăzute indicatoare rutiere cu folie reflectorizantă, conform SR EN 1848-1/2011, care se vor amplasa conform planului de situație. Se vor monta un număr total de 23 indicatoare de tipul:
 G1 – Trecere pentru pietoni – 15 bucăți;
A22 – Presemnalizare trecere pentru pietoni – 4 bucăți;
C29 – Limitare de viteză – 4 bucăți.
Investiția prezintă una dintre oportunitățile de revitalizare a traficului urban din zonă și face parte din obiectivele prioritare de dezvoltare.
Prin realizarea investiției se va asigura condiția tehnică, în conformitate cu normativele privind ,,Siguranța circulației autovehiculelor și a pietonilor”, care presupune asigurarea protecției utilizatorilor împotriva riscului de accidentare.
Prin această investiție se îndeplinesc obiectivele generale orientate spre creșterea calității vieții în municipiul Brad și satisfacerea cererii de mobilitate a persoanelor prin:
- reducerea congestiei traficului;
- creșterea măsurilor de siguranță pentru participanții la trafic;
- îmbunătățirea aspectului urbanistic și a mediului ambiental.
Valoarea Devizului general este de 52.597,36 lei (cu T.V.A.), respectiv 44.592,78 lei (fără T.V.A.), din care C+M = 50.133,94 lei (cu T.V.A.), respectiv 42.129,36 lei (fără T.V.A.). 
În contextul celor de mai sus am inițiat prezentul proiect de hotărâre prin care am propus reglementarea circulației în municipiul Brad, județul Hunedoara prin realizarea unor treceri de pietoni și montarea unor indicatoare rutiere și îl supun spre dezbatere și aprobare plenului Consiliului Local al Municipiului Brad în forma prezentată.
În conformitate cu prevederile O.G. nr. 43/1997 privind obligaţiile administratorului de drumuri publice, republicată, precum şi ale art. 128 alin. 2 din  O.U.G. nr. 195/2002  privind circulaţia pe drumurile publice, cu modificările şi completările ulterioare,  Proiectul de reglementare a circulației în municipiul Brad, județul Hunedoara, împreună cu Planul de Situaţie la scara 1 : 500, vor completa documentaţia ce se va înainta  Inspectoratului de Poliţie Judeţean Hunedoara – Serviciul Rutier în vederea obţinerii Avizului. 
În susţinerea propunerii mele invoc prevederile Secţiunilor  a III - a şi a IV - a şi art. 59 alin. (1) din O.G. nr. 43/1997 privind regimul drumurilor, republicată, ale art. 5 alin. (1), art. 30 alin. (1) și alin. (4), art. 33 alin. (1), art. 53 și art. 128 alin. (1) lit. b), lit. c) și alin. (2)  din O.U.G. nr. 195/2002 privind circulaţia pe drumurile publice, republicată, ale  art. 5 din Codul  Rutier, actualizat, cu modificările și completările ulterioare, ale  art.129 alin. (2) lit. c), alin. (7) lit. m) și lit. s) din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. (4) din Legea nr. 554/2004 a contenciosului administrativ, actualizată.

